Frederikshavn er af Dansk Julemands Laug udnævnt til Årets Juleby 2007.

Det betyder, at julen falder allerede 9. juni, når 50 julemænd fra hele landet indtager Frederikshavn. Dels for at holde deres årlige generalforsamling og dels for at lave fest i Frederikshavns handelsliv. Lørdag den 9. juni bliver en speciel dag, da borgerne vil kunne opleve de mange julemænd, når de handler. -	Vi ser frem til denne dag, som er med til at understrege Frederikshavns position som en spændende og kreativ handelsby. Det bliver sjovt at se så mange julemænd i byen om sommeren, siger handelschef Michael Frederiksen. Julemændene samles på Radisson SAS Jutlandia Hotel i Frederikshavn fredag eftermiddag, og om aftenen er der spisning hos Launis i Aalbæk. Lørdag tryller og underholder de i Frederikshavn, senere går turen til Palmestranden og senere er der generalforsamling og julefrokost på Jutlandia Hotel.